kardosdrur/scandi-wiki huggingface dataset:
Vincent Cassel

Vincent Cassel (født 23. november 1966) er en fransk filmskuespiller, både kendt for medvirken i franske film og i engelsksprogede, bl.a. Elizabeth, Jeanne d'Arc og Eastern Promises. Han har fire gange været nomineret til en César og vandt fjerde gang for sin portrætering af den franske kriminelle Jacques Mesrine i L'Instinct de mort og L'Ennemi public n° 1.

Udvalgt filmografi 
 La Haine (1995)
 Elizabeth (1998)
 Jeanne d'Arc (1999)
 De blodrøde floder (2000)
 Shrek (2001), Robin Hood, stemme
 Ice Age (2002), franske version (Diego, stemme)
 Irreversible (2002)
 Ocean's Twelve (2004)
 Ocean's Thirteen (2007)
 Eastern Promises (2007)
 L'Ennemi public n° 1 (2008)
 Black Swan (2010)

Eksterne henvisninger 

 

Filmskuespillere fra Frankrig
Cesar for bedste mandlige hovedrolle
Personer fra Paris
Överhogdalgobelinerne

Överhogdalgobelinerne er fem velbevarede gobeliner (billedtæpper/vægtæpper) fra vikingetiden fundet i landsbyen Överhogdal i Härjedalen midt i Sverige.

Gobelinerne blev fundet af Jonas Holms karl (1895-1986) i brændekassen i Överhogdals kirkes sakristi i forbindelse med en renovering i 1909.  Tøjbylten, som han ikke turde smide væk, gemte han i kirkeladen.  I 1910 blev de fundet af kunstneren Paul Jonze, da han kom til Överhogdal for at indsamle genstande til länsmuseet i Östersund.  Han tog gobelinerne med til landshøvdingfrue Ellen Widén, der vaskede dem i residensens badekar, uden de tog videre skade.  Gobelinerne var syet sammen og blev udstillet således i 1911 i Östersund.

Først mente man, at de var fra middelalderen, men en kulstof 14-datering i 1991 viste, at de var vævet mellem år 800 og 1100, i vikingetiden.

Afbildningerne er fra både den nordiske og den kristne forestillingsverden.  Et træ kan være verdenstræet Yggdrasil.  Nogle forskere mener, at gobelinerne viser Härjedalens kristning, men den dominerende teori er, at de viser ragnarok, verdens undergang i den nordiske mytologi.

Serien består af fem billedtæpper, hvoraf de fire er i soumakteknik med plantefarvet uldgarn på hørbund, mens det femte er dobbeltvævet.

Gobelinerne er restaurerede og kan  ses på Jamtli, Jämtlands Läns Museum.

Referencer

Eksterne henvisninger/kilder 
 http://www.jamtli.com/4903.overhogdalsbonaderna.html 
 Berättelsen om Överhogdalsvävarna
 Överhogdals-tapeten

Kunst i vikingetiden
Kunsthistorie
Jämtlands län
Eskatologi i nordisk mytologi
Gobeliner
Borup Kemi

Borup Kemi er en dansk virksomhed, der producerer husholdningskemikalier og rengøringsmidler.
Virksomheden er beliggende i Borup på Midtsjælland og blev etableret i 1908.

I 2008 havde virksomheden 50 ansatte og en omsætning på 200 millioner kr. I gennemsnit har danske husholdninger tre produkter fra Borup Kemi, og firmaet eksporterer også til udlandet.

Historie 
I 1908 grundlage Adolf Christiansen en kludehandel i en baggård på Nørrebro. Firmaet handlede med mange forskellige ting, men udviklede sig snart til i begyndelsen af 1930'erne hovedsageligt at opkøbe og rense tomme glasflasker for at sælge dem tilbage til producenterne.

I 1932 blev Christian Willers-Madsen ansat, og i 1948 købte han virksomheden af Adolf Christiansen. I 1959 skiftede firmaet navn til Farvehandlernes Aftapningscentral og på dette tidspunkt er man også gået over til at tappe egen produktion på flasker, som blev solgt til bl.a. farvehandlere. Tre år senere, i 1962, flyttede virksomheden til Borup på Midtsjælland, da faciliteterne på Nørrebro var blevet for trange. Man havde købt en gammel smedje, men allerede ti år efter må man udvide pga. pladsmangel.

Efter at Christian Willers-Madsen døde i 1978 overtog hans søn André Willers-Madsen. Han blev ansat i 1959 som flaskerenser og arbejdede sig op igennem firmaet siden.

I 1982 skifter virksomheden navn til Borup Kemi og de følgende år opkøber man flere småvirksomheder og udvider produktionen betragteligt.

Referencer

Eksterne henvisninger 
Borup Kemi's hjemmeside

Etableret i 1908
Kemivirksomheder i Danmark
Borup (Køge Kommune)
Fay Wray

Fay Wray (født 15. september 1907, død 8. august 2004) var en amerikansk skuespillerinde. Hun var mest berømt for at have spillet Ann Darrow i den oprindelige King Kong-film.

Eksterne henvisninger 

 

Skuespillere fra USA
Axel Olaf Berner

Axel Olaf Berner (4. marts 1843 i Gildeskål – 8. december 1906 i Veldre, Hedemarken) var en norsk agronom, fætter til Hagbard Emanuel, Carl Christian og Søren Hjalmar Normann Berner.

Efter at have gennemgået Aas Landbrugsskole 1865 var Berner 1867-88 ansat i Selskabet for Norges Vels tjeneste, senere, indtil kort før sin død i statens som mejerimester. Hans virksomhed som omrejsende lærer i mejerivæsen blev af grundlæggende betydning for hans virkeområde, Norges hele Østland. Han fik oprettet hundreder af de før hans Tid omtrent ukendte mejerier, hævet produktionen ikke blot i mængde, men også i kvalitet og bidrog derved til at give denne side af landbruget et stærkt fremstød.

Kilder 

 

Agronomer fra Norge
Nordmænd i 1800-tallet
Nordmænd i 1900-tallet
Salmonsens
Jens Stryger Larsen

Jens Stryger Larsen (født 21. februar 1991) er dansk fodboldspiller, der spiller i den Danske Superliga-klub Brøndby IF og  for Danmarks fodboldlandshold.

Karriere

Brøndby IF 
Jens Stryger Larsen fik superliga-debut for Brøndby IF 1. november 2009, da han startede inde mod FC Nordsjælland. Han opnåede 70 minuters spilletid, før han blev skiftet ud til fordel for Jan Kristiansen. Larsen spillede i løbet af sin første sæson i Brøndby en stadigt større rolle for klubben – særligt i foråret 2010, hvor han fik flere kampe – både fra start og som indskifter.

Larsen scorede sit første mål for Brøndby IF, da han bragte holdet foran 1-0 i udekampen mod AaB, den 25. juli 2010. En uge senere fulgte han op på scoringen mod AaB, da han blev matchvinder og Man Of The Match i 1-0-kampen mod FCM, den 1. august 2010.

Med den flotte indsats i 2010 blev han nomineret til 'Årets Talent' ved Dansk Fodbold Award Show 2010, en pris der dog endte med at gå til Christian Eriksen.

FC Nordsjælland 
Den 9. juli 2013 offentliggjorde FC Nordsjælland, at klubben havde sikret sig Jens Stryger Larsen transferfrit på en tre-årig aftale. Efter et år i klubben som fast spiller på klubbens førstehold, hvor det blev til 30 kampe i Superligaen, skiftede Stryger i sommeren 2014 til den østrigste klub FK Austria Wien.

Austria Wien 
Den 18. juni 2014 blev det offentliggjort at Stryger skiftede til FK Austria Wien på en fire-årig aftale.

Udinese 
I august 2017 skiftede han til den italienske serie A-klub Udinese Calcio, og i efteråret det følgende år forlængede parrene kontrakten, så den løber til sommeren 2022.

Trabzonspor

I juli 2022 skiftede han til den tyrkiske mesterklub, Trabzonspor.

Landsholdskarriere 
Stryger Larsen har spillet 45 kampe for forskellige ungdomslandshold. Han fik debut på A-landsholdet den 31. august 2016 mod Liechtenstein, hvor han blev skiftet ind i anden halvleg og scorede et mål i 5-0-sejren.

Stryger oparbejdede lidt af et ry som "garant" for, at Danmark ikke tabte, når han var med på holdet. Stimen blev først brudt, da Danmark tabte 0-1 til  i første kamp ved EM-slutrunden 2020 (afholdt i 2021); det var den kamp, hvor Christian Eriksen kollapsede kort før pausen. Stryger havde da spillet 36 landskampe uden nederlag. Han var med i alle kampe under denne slutrunde.

Referencer

Eksterne henvisninger 

 

Fodboldlandsholdsspillere fra Danmark
Fodboldspillere fra Brøndby IF
Fodboldspillere fra FC Nordsjælland
Fodboldspillere fra Udinese Calcio
Personer fra Sakskøbing
Deltagere ved verdensmesterskabet i fodbold 2018
Deltagere ved det europæiske mesterskab i fodbold 2020
Deltagere ved verdensmesterskabet i fodbold 2022
Jacque Fresco

Jacque Fresco (født 13. marts 1916, død 18. maj 2017) var en selvlært industriel designer, forfatter, underviser, futurist, social ingeniør og stifter af  The Venus Project.

The Venus Project, som blev påbegyndt i midten af 1970'erne, er et forsøgscenter beliggende i udkanten af den lille by Venus, Florida i USA. På det ca. 25 acre store areal har Jacque Fresco og Roxanne Meadows bygget en række forsøgsbygninger, i hvilke mange af Frescos designidéer præsenteres og udvikles.

Filmen Future by Design (2006), beskriver Frescos liv og arbejde, fra han som 13-årig oplevede Wall Street-krakket  og den efterfølgende depression. Fresco underviste i en lang række emner, fra holistisk design af bæredygtige byer, energieffektivitet og ligelig fordeling af naturens ressourcer, til avanceret teknologisk automatisering, med fokus på at omstrukturere verdenssamfundet til gavn for alle Jordens beboere, og et bæredygtigt miljø.

Fresco medvirkede i dokumentarfilmene Zeitgeist: Moving Forward  og Zeitgeist: Addendum .

Se også
Zeitgeist-bevægelsen

Eksterne henvisninger 

Designere fra USA
Faglitterære forfattere fra USA
Ingeniører fra USA
Industrielle designere
Befolkningspyramide

En befolkningspyramide er en figur, som på en enkel og overskuelig måde viser hvor mange mennesker det findes i et givet område (fx et land) fordelt på alder og køn, undertiden tillige ægteskabelig stilling. Figuren består sædvanligvis af to grafdele, idet befolkningen fordeles efter kønnets alder (sædvanligvis mænd til venstre, kvinder til højre), fordelt i grupper på et, fem eller ti år.

Anvendelse 

Befolkningspyramiden kan beskrives efter sin fremtræden, idet der kan skelnes mellem voksende, stabile eller aftagende pyramider. En voksende befolkning vil således afspejle sig i form af meget store børnetal (svarende til store bredder for pyramidens fod, eksempelvis Afghanistan), en stabil befolkning med jævnt aftagende befolkning vil have næsten ideel pyramideform (eksempelvis Danmark i 1901), en stabil befolkning med meget lav dødelighed vil have form som et tårn, idet befolkningen er næsten lige stor i alle aldersklasser og derfor først aftager brat i de højeste aldersklasser (se fx Frankrig), og endelig vil en aftagende befolkning vise sig ved, at pyramidens fod er smallere end ældre aldersklasser (se fx Tyskland i 2005).

Undertiden kan befolkningspyramiden antage andre former: således afspejlede Vesttysklands befolkningspyramide efter 2. verdenskrig denne begivenhed i form af tydelige indsnævringer i den mandlige befolkning (men ikke i den kvindelige) for de aldersklasser, der havde deltaget i krigen som soldater. Et andet specielt eksempel er Cambodjas befolkning i 2005, idet alle aldersgrupper over 25 år er meget små, aldersgrupper yngre end 25 år derimod uforholdsvis store, hvilket afspejlede de politiske begivenheder under Pol Pot en lille menneskealder (25 år) tidligere.

På tilsvarende måde viste befolkningspyramider for Mern fra 1870 til 1911 store aldersklasser for børn, der imidlertid snævrede kraftigt ind for aldersklasserne fra 20 til 34 år, hvilket afspejlede de begrænsede næringsmuligheder i datiden for den voksne befolkning, mens omvendt Borup, Skørping og Sindal viste stadigt bredere pyramidefødder, hvilket afspejlede en stadigt voksende ung befolkning, der satte mange børn i verden i de dengang opvoksende stationsbyer.

Litteratur 

 Aage Aagesen: "Befolkningen" (Niels Nielsen (red.): Atlas over Danmark. serie I, bind 2; Det Kongelige Danske Geografiske Selskab, København 1961)
 Niels Peter Stilling: De nye byer. Stationsbyernes befolkningsforhold og funktion 1840-1940; Selskabet for Stationsbyforskning 1987;

Noter

Eksterne henvisninger 

  Side hvor man kan lave befolkningspyramider 
  Befolkningspyramider for 228 lande ved U.S. Census Bureau

Se også 

Demografiske begreber
Aldring
Driftsherretillæg

Et driftsherretillæg er et begreb, der figurerer i forbindelse med pensionsordninger.

Driftsherretillægget er den fortjeneste, ejerne af et pensionsselskab får for at stille sin egen kapital til rådighed, dvs. den forrentning, ejerne får af deres investering. Det kan dermed siges, at det er en betaling for den risiko, der er knyttet til investeringen.

Det er kun pensionskunder, som har deres opsparing i det traditionelle opsparinger, som betaler driftsherretillæg, mens kunder i mere sammensatte pensionsprodukter til markedsværdi, ikke fradrages denne rentemarginal.

Pensionskunder har forskellige ydelsesgarantier, nogen har 4,5 % mens andre kun 1,5 %. Risiko/driftsherretillæg i størrelsesorden 0,6% eller derover vurderes urimeligt af opsparinger, hvor kunder kun har en ydelsesgaranti på 1,5 %.

Det er blevet fremsat i artikler i dagbladet Politiken at driftsherretillæg er et gebyr som pensionsselskaberne ikke med tilstrækkelig tydelighed har gjort kunderne bekendt med.

Kilder 
 "Skjult gebyr på pension", politiken.dk, 4. april 2004
 "Plattenslagere", politiken.dk, 6. april 2004
 "Skjult gebyr giver markant forskel i pensionsudbetaling", politiken.dk, 14. maj 2004

Finansiel økonomi
Forsikring
Alderdom
Karl Weyprecht

Karl Weyprecht (8. september 1838 – 3. marts 1881) var kaptajnløjtnant (linienschiffsleutnant) i den østrig-ungarske marine. Han er mest kendt som udforsker af de arktiske områder og som talsmand for internationalt samarbejde om polarforskning. Han var en af initiativtagerne til det første internationale polarår, men døde før det blev realiseret i 1882-1883.

Weyprecht gik ind i marinen i 1856, og han var blandt andet med i den østrigsk-sardinske krig (også kaldet den anden italienske uafhængighedskrig) og i slaget ved Lissa.

I 1868 skulle han lede den første tyske polarekspedition, men sygdom forhindrede dette. I 1871 gennemførte han en ekspedition til Novaja Zemlja sammen med Julius von Payer. I 1872-74 var disse to ledere for den østrig-ungarske nordpolekspedition med skibet Admiral Tegetthoff. Dette regnes officielt som opdagelsen af Frans Josefs land.

Admiral Tegetthoff blev låst inde i pakisen og måtte forlades. Ekspeditionen fortsatte nordover med slæder og videre med båd til Novaja Zemlja, hvor de omsider fik kontakt med et russisk skib, som tog dem til Vardø.

18. september 1875 holdt Weyprecht et foredrag på en videnskabskongres i Graz i Østrig. Her foreslog han at etablere faste observationsstationer i Arktis. Forslaget blev gentaget på den anden internationale meteorologkongres i Rom i 1879.

Weyprecht døde af tuberkulose i 1881. Han var tysker af fødsel, men fik statsborgerskab i Østrig-Ungarn i 1872.

Eksterne kilder/henvisninger 

 Karl Weyprecht: Die Metamorphosen des Polareises. Österr.-Ung. Arktische Expedition 1872-1874 
 Julius von Payer: New Lands within the Arctic Circle (1876) 
 Andreas Pöschek : Geheimnis Nordpol. Die Österreichisch-Ungarische Nordpolexpedition 1872-1874. – Wien: 1999 (pdf-fil ) 

Personer fra Tyskland
Militærfolk fra Østrig
Jan Irhøj

Jan Irhøj (født 1954) er en dansk komponist, musikproducer og musiker. Han har gennem mange år arbejdet sammen med forfatteren Thorstein Thomsen om at udgive musik til børn, herunder Alle tiders ABC, Sange om Frede, Ole & Melanie, Max og Antonette, Badmads og flere andre. Irhøjs musik er endvidere brugt i flere danske film.

Irhøj er oprindeligt uddannet folkeskolelærer, men har siden 1989 koncentreret sig om musikken. Han spiller i flere orkestre og driver sit eget musikstudie (Irhøj Studio). Desuden er han formand for Danske Populær Autorers børnemusikudvalg.

Han er gift med foredragsholder og forfatter Mia Damhus.

Kilder

Eksterne henvisninger 
 Irhøj Studio
 

Musikere fra Danmark
Komponister fra Danmark
Musikproducere fra Danmark
Danskere i 1900-tallet
Danskere i 2000-tallet
Lærere fra Danmark
Masai

En masai er en afrikansk,  semi-nomadisk folkestamme der lever i Kenya og det nordlige Tanzania. På grund af deres særegne skikke og dragter er den et af de mest kendte etniske grupper. De taler maa af den nilosahariske sprogfamilie, der også tales af stammerne dinka og nuer.

Masaibefolkningen i Tanzania har været anslået til 377.089 (pr. 1989) og 430.000 (pr. 1993). Der er ca 900.000.

Eksterne henvisninger 

Nomadiske folk
Folkeslag i Tanzania
Folkeslag i Kenya
Armée de l'air

Armée de l'air er det franske luftvåben. I 2012 var der 49.500 militærpersoner og 6500 civile ansat.

Fly

Pierre-sur-Haute militære radiostation 

I 1974 overtog det franske luftvåben kontrollen med Pierre-sur-Haute militære radiostation, der anvendes af Frankrigs væbnede styrker til kommunikation. Den franske atomslagstyrke (Force de Frappe) kan aktiveres gennem dette relæ.

Referencer

Eksterne henvisninger 
 Den officielle hjemmeside

Frankrigs militær
Luftvåben
Etableret i 1909
Aarhus Metodistkirke

Aarhus Metodistkirke er en del af Metodistkirken i Danmark og har til huse i Betlehemskirken på hjørnet af Hjarnøgade og Thunøgade. Menigheden blev stiftet 1886, og kirken, der blev tegnet af Marcus Bech Fritz, blev opført i 1912. Tidligere havde menigheden haft lokaler Bethel i Posthussmøgen.

Eksterne henvisninger 

Aarhus Metodistkirke

Kirkesamfund
Metodistkirke
Tomas Hostrup-Larsen

Tomas Hostrup-Larsen (født 30. december 1962) er en dansk producer og medstifter af filmselskabet Cosmo Film.

Tomas Hostrup-Larsen er uddannet producer fra Den Danske Filmskole i 1991 og etablerede allerede året efter Cosmo Film sammen med den tidligere studiekammerat Rasmus Thorsen. Han har produceret en række spillefilm, dokumentarfilm og tv-serier.

Filmografi 
 Lærkevej - Til døden os skiller (2012)
 Bag om Lærkevej (2009)
 Vølvens forbandelse (2009)
 Musen (2009)
 Guldhornene (2007)
 Oskar & Josefine (2004)
 Midsommer (2003)
 Annas dag (2003)
 Angels of Brooklyn (2002)
 Ryd op (2002)
 To kvinder (2001)
 Grev Axel (2001)
 Omklædningsrummet (2001)
 2. juledag (2000)
 Antenneforeningen (1999)
 En ægte Brian (1996)
 Den store kul tur (1995)

TV-serier 
 Tinka og Kongespillet (2019)
 Tinkas juleeventyr (2017)
 Juleønsket (2015)
 Lærkevej (2009-2010)
 Anna Pihl (2005-2007)
 Jul i Valhal (2005)
 Jesus & Josefine (2003)
 Lex & Klatten (1997)

Eksterne henvisninger 
 
 Cosmo Film

Filmproducere fra Danmark
Armin Mueller-Stahl

Armin Mueller-Stahl (født 17. december 1930) er en Oscarnomineret tysk skuespiller. Mueller-Stahl vandt i 1992 Sølvbjørnen i Berlin for bedste skuespiller for sin rolle i filmen Utz og han blev senere nomineret til en Oscar for bedste mandlige birolle i filmen Shine. I 2008 vandt han den canadiske Genie Award for bedste mandlige birolle for sin medvirken i David Cronenberg-filmen Eastern Promises.

Filmografi i udvalg 
 Shine (1996)
 Familien Mann (2001, i Danmark 2003)
 Eastern Promises (2007)
 The International (2009)
 Engle og Dæmoner (2009)

Eksterne henvisninger 

 

Skuespillere fra Tyskland
Oscar-nominerede skuespillere
Tyskere i 1900-tallet
Tyskere i 2000-tallet
Charles De Gaulle (R91)

Charles De Gaulle (R91) er Frankrigs eneste aktive hangarskib og flagskibet for den franske flåde (Marine Nationale).

Det er det tiende hangarskib og det første atomdrevne skib i fransk tjeneste, ligesom det er det første og eneste atomdrevne hangarskib bygget udenfor USA. Det er det næststørste hangarskib i Europa efter det russiske Admiral Kuznetsov.

Skibet er opkaldt efter statsmanden Charles de Gaulle.

Eksterne henvisninger 

 Præsentation af Charles De Gaulle på Marine Nationales hjemmeside. 

Hangarskibe fra Frankrig
Etableret i 2001
Teruel (provins)

Teruel er en provins i det nordøstlige  Spanien,  i den autonome region Aragón. Den grænser til provinserne Tarragona, Castellón, Valencia, Cuenca, Guadalajara og Zaragoza.

Provinshovedstaden er Teruel. Provinsen har et areal på 14.804 km² og tæt på 150.000 indbyggere. Der er 236 kommuner i provinsen, men mere end halvdelen af dem har mindre end 200 indbyggere.

Eksterne henvisninger 

Officiel webside 

Provinser i Spanien
Aragonien
Toledo (provins)

Toledo er en provins i det centrale Spanien, i den vestlige del af  den autonome region Castilla-La Mancha. Den grænser til provinserne Cuenca, Ciudad Real, Badajoz, Cáceres og Ávila, samt regionen Madrid.

Provinsen har ca. 670.000 indbyggere. Kun omkring 1/9 af disse bor i provinshovedstaden Toledo, som også er regionshovedstad i den autonome region. Den mest folkerige by i provinsen er Talavera de la Reina med omkring 85.000 indbyggere. 

Provinsen har 204 kommuner. Den mindste kommune i Spanien, Illán de Vacas, med kun seks indbyggere, ligger i Toledo.

Eksterne henvisninger 

Officiel webside

Provinser i Spanien
Castilla-La Mancha
Admiral Kuznetsov

Admiral Kuznetsov (, ) er et hangarskib i Kuznetsov-klassen fra Rusland, som oprindeligt blev bygget til Sovjetunionens flåde. Skibet er flagskib for den russiske flåde og er blandt de største hangarskibe i Europa efter Queen Elizabeth-klassen.

Skibet er opkaldt efter den sovjetiske flådeadmiral Nikolaj Gerasimovitj Kuznetsov.

Referencer

Eksterne henvisninger 

Hangarskibe fra Rusland
Etableret i 1985
Per Starklint

Per Starklint (født 7. april 1954 i Tveje-Merløse ved Holbæk) er pensioneret kommandørkaptajn og den sidste chef for Færøernes Kommando.

Udnævnelser
1974 Sergent
1978 Sekondløjtnant
1982 Løjtnant
1985 Premierløjtnant
1988 Kaptajnløjtnant
1994 Orlogskaptajn
2002 Kommandørkaptajn
2007 Kommandør (midlertidig)
2013 Kommandørkaptajn

Starklint er tidligere chef for
1982 Chef for inspektionskutteren Y387 Agpa
1987 Chef for orlogskutteren Y304 Thurø
1987 Chef for orlogskutteren Y301 Drejø
1992 Chef for inspektionskutteren Y386 Agdlek
2000 Chef for inspektionsskibet F359 Vædderen
2002 Chef for inspektionsskibet F357 Thetis
2003 Chef for inspektionsskibet F358 Triton
2004 Chef for støtteskibet L16 Absalon og Chef for Division 22
2007 Chef for Færøernes Kommando

Starklint er tildelt: 
2004 Ridderkorset af 1. grad af Dannebrogordenen,
2005 Hæderstegnet for god tjeneste ved søetaten med egeblad af guld, 40 år.

Eksterne henvisninger 
 Per Starklints CV på forsvaret.dk

Søofficerer fra Danmark
Riddere af 1. grad af Dannebrog
Modtagere af Hæderstegnet for god tjeneste ved Søetaten
Gerda Eichhorn

Gerda Eichhorn (3. juni 1945– ) er politiker og tidligere landsformand for det danske mindretalsparti Sydslesvigsk Vælgerforening i Sydslesvig.

Gerda Eichhorn har siden 1969 været lærer på den danske skole i Sønder Brarup, hvor hun bor og har været kommunalbestyrelsesmedlem siden 1978. I perioden 1997–2005 var hun landsformand for SSW. I 2003 blev hun genvalgt med 97 ud af 109 stemmer på SSW's kongres. I alt sad hun i partiledelsen i 20 år. Hun blev afløst af Flemming Meyer som landsformand.

Gerda Eichhorn er gift og har to voksne børn. Som dansksindet sydslesviger har hun tysk statsborgerskab, men en dansk lærereksamen. Hun har endvidere virket som skolekonsulent for Dansk Skoleforening for Sydslesvig.

Politikere fra SSW
Danske sydslesvigere
Bering-landbroen

Bering-landbroen var en landforbindelse mellem Asien og Nordamerika. Man tror, at de første mennesker, der bosatte sig i Amerika, ankom denne vej. Da den var bredest, var landbroen omkring 1600 km bred og lå dér, hvor Beringstrædet er i dag, mellem nutidens Alaska og Sibirien.

Landbroen har eksisteret ved flere tilfælde i fortiden, senest fra ca. 30.000 f.kr. til ca. 9.500/9.000 f.kr., som følge af den væsentlig lavere vandstand i havene under istiden.

Vandstanden i verdenshavene er omtrent 125 meter højere i dag end for 21.000 år siden. Landbroen var dækket af græssteppe, hvor der levede flere dyrearter som mammut, uldhåret næsehorn, rensdyr og moskusokse.

Landbroen er opkaldt efter den danske opdagelsesrejsende Vitus Bering.

Eksterne henvisninger 
 Nelson J. R. Fagundes, Ricardo Kanitz, Sandro L. Bonatto: "A Reevaluation of the Native American MtDNA Genome Diversity and Its Bearing on the Models of Early Colonization of Beringia" (PLOS ONE 2008) (engelsk)
 Marcus J. Hamilton, Briggs Buchanan: "Archaeological Support for the Three-Stage Expansion of Modern Humans across Northeastern Eurasia and into the Americas" (PLOS ONE 2010) (engelsk)
 Connie J. Mulligan, Andrew Kitchen, Michael M. Miyamoto: "Updated Three-Stage Model for the Peopling of the Americas" (PLOS ONE 2008) (engelsk)
 Andrew Kitchen, Michael M. Miyamoto, Connie J. Mulligan: "A Three-Stage Colonization Model for the Peopling of the Americas" (PLOS ONE 2008) (engelsk)
 Erika Tamm et al.: "Beringian Standstill and Spread of Native American Founders" (PLOS ONE 2007) (engelsk)

Referencer 

Asiens geografi
Nordamerikas geografi
Paleogeografi
Tidligere kontinenter